На брдашцу
На брдашцу

Ево ме, брдашце, опет. 
Онда сам горко плак'о, 
Данас ми душа мирна, 
У срцу тако лако.

Оне сам сузе вреле, 
Што сам их овде лио, 
К'о нежне, мирисне цветке 
У киту стихова свио.

И тужну песму спустио 
У њена недра мила, 
Она је читајућ' љубила 
И чисте сузе лила.

Зато ми душа мирна, 
У срцу тако лако — 
Кроз песму чисту и свежу 
С њом сам заједно плак'о.

Напомене 

 Ова песма је први пут објављена у Жубори и Вихори, стр. 77

Извори 

 Милорад П. Шапчанин: Целокупна дела, Књига друга, страна 1. Библиотека српских писаца, Народна просвета.

Поезија Милорада Поповића Шапчанина
Милорад Поповић Шапчанин